O‘zbekiston Respublikasi bojxona hududida avtomobil va temir yo‘l transport vositalarida bojxona nazorati ostidagi tovarlar tashilganda yuk bo‘limlariga maxsus bojxona plombalari qo‘yish qoidalarini tasdiqlash haqida

O‘zbekiston Respublikasining Bojxona kodeksiga muvofiq O‘zbekiston Respublikasi Davlat bojxona qo‘mitasi qaror qiladi:
 1. O‘zbekiston Respublikasi bojxona hududida avtomobil va temir yo‘l transport vositalarida bojxona nazorati ostidagi tovarlar tashilganda yuk bo‘limlariga maxsus bojxona plombalari qo‘yish qoidalari ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran uch oy o‘tgach kuchga kiradi.
 Mazkur Qoidalar O‘zbekiston Respublikasining Bojxona kodeksiga muvofiq bojxona hududiga bojxona nazorati ostida kirayotgan, undan chiqayotgan hamda tranzit tartibida o‘tayotgan avto va temir yo‘l transportining (bundan buyon matnda transport vositasi deb yuritiladi) tovarlar ortilgan yuk bo‘limlariga bojxona organlari tomonidan maxsus bojxona plombalari qo‘yish tartibini belgilaydi.
 1. Mazkur Qoidalarda quyidagi asosiy tushunchalar qo‘llaniladi:
 maxsus bojxona plombasi — O‘zbekiston Respublikasi Davlat bojxona qo‘mitasi rahbariyati tomonidan tasdiqlangan shakl, o‘lcham va ko‘rinishdagi, belgilangan seriya va tartib raqamli, tovar va transport vositalarini identifikatsiyalashda bir marta foydalaniladigan, shuningdek transport vositalarini boshqarish va nazorat qilishning onlayn mexanizmini nazarda tutadigan navigatsion bojxona identifikatsiyalash vositasi;
 jo‘natuvchi bojxona posti — bojxona nazorati ostidagi tovarlar ortilgan transport vositalari yuk bo‘limlariga maxsus bojxona plombalari qo‘ygan bojxona kompleksi yoki posti;
 manzil bojxona posti — bojxona nazorati ostidagi tovarlar ortilgan transport vositasining yetib borish bojxona kompleksi yoki posti.
 2. Bojxona kodeksining 197-moddasiga muvofiq maxsus bojxona plombasi bojxona organlari tomonidan o‘zgartirilishi, olib tashlanishi yoki yo‘q qilinishi mumkin, bundan tovarlarning va transport vositalarining yo‘q qilinishi, qayta tiklab bo‘lmaydigan tarzda yo‘qotilishi yoki jiddiy tarzda buzilishi haqiqiy xavfi bo‘lgan hollar mustasno. Bojxona organlariga bojxona identifikatsiyalash vositalari o‘zgartirilganligi, olib tashlanganligi yoki yo‘q qilinganligi to‘g‘risida darhol xabar beriladi va haqiqiy xavf mavjudligining dalillari taqdim etiladi.
 3. Bojxona nazorati ostida tovarlar tashilayotgan barcha transport vositalarining yuk bo‘limlariga maxsus bojxona plombalari qo‘yilishi lozim, bundan mazkur Qoidalarning 4-bandida keltirilgan hollar mustasno.
 4. Quyidagi hollarda bojxona nazorati ostidagi tovarlar ortilgan transport vositalarining yuk bo‘limlariga maxsus bojxona plombalari qo‘yilmaydi:
 bir transport vositasida konteynerlar eshiklari bir-biriga qarab joylashtirilganligi natijasida plomba qo‘yishning imkoni bo‘lmasa;
 tovarlar usti ochiq transport vositasiga yuklansa;
 temir yo‘l stansiyalarida yuqori kuchlanishli elektr simlari o‘tgan joylardagi vagon va konteynerlariga maxsus bojxona plombalarini qo‘yish xodimning hayoti va salomatligiga jiddiy xavf solsa;
 “eksport” bojxona rejimida bojxona yuk deklaratsiyasi “yashil” va “sariq” yo‘laklar orqali rasmiylashtirilgan hollarda, bundan mazkur Qoidalarning 5-bandi ikkinchi xatboshisida ko‘rsatilgan holatlar mustasno;
 tovar sifatidagi avtotransport tashishda foydalaniladigan transport vositasiga; 
 chegara bojxona postlari hududlariga tutash joylarda joylashgan bojxona terminallariga yuboriladigan avtotransport vositalariga;
 maxsus bojxona plombalari qo‘yishning imkoni bo‘lmagan boshqa asosli hollarda.
 41. Xorijiy davlatlar bojxona organlari, transport va ekspeditorlik tashkilotlari tomonidan tovar va transport vositalariga qo‘yilgan identifikatsiya vositalari qatorida tovarlarni ishlab chiqaruvchilar va ushbu tovarlarni yuboruvchilarning identifikatsiya vositalari ham tan olinadi. 
 5. O‘zbekiston Respublikasi bojxona hududiga olib kirilayotgan, bojxona hududidan olib chiqilayotgan va tranzit tartibida harakatlanayotgan tovarlar ortilgan transport vositalarining yuk bo‘limlari jo‘natuvchi bojxona postlarida bojxona nazorati va rasmiylashtiruvidan o‘tkazilganidan so‘ng, maxsus bojxona plombalari qo‘yiladi. 
 “Eksport” bojxona rejimida bojxona yuk deklaratsiyasi “yashil” va “sariq” yo‘laklar orqali bojxona rasmiylashtiruvidan o‘tkazilib, tovarlar Yuklarni xalqaro yo‘llarda tashish daftarchasini rasmiylashtirilgan holda olib chiqilayotganda, shuningdek yuk jo‘natuvchilar va (yoki) tashuvchilarning talabiga ko‘ra maxsus bojxona plombalari chegara bojxona postlarida transport vositalarining yuk bo‘limlariga o‘rnatiladi.
 6. Tovarlar ortilgan transport vositalarining yuk bo‘limlariga maxsus bojxona plombalari qo‘yish transport vositalaridan tovar yoki buyumlarni tushirish, shuningdek transport vositalariga boshqa tovar va buyumlarni ortish imkoniyatini istisno etishi lozim.
 7. Maxsus bojxona plombasi to‘g‘risidagi ma’lumot tovar va transport vositalariga rasmiylashtirilgan tranzit deklaratsiyasida yoki Yuklarni xalqaro yo‘llarda tashish daftarchasida, shuningdek olib chiqiladigan tovarlar ortilgan transport vositalari uchun bojxona yuk deklaratsiyasida qayd etiladi.
 8. Transport vositalarining bojxona hududiga kirishida, bojxona hududidan chiqishida ularning tovarlar ortilgan yuk bo‘limlariga qo‘yilgan maxsus bojxona plombalarining mavjudligi va plomba qo‘yilgan jihozlar (vagon/konteyner konstruksiyasi, tirkamaning trosi, tenti, tom, pol qismlari va h. k) (bundan buyon matnda plomba qo‘yilgan jihozlar deb yuritiladi) bojxona posti xodimi tomonidan tekshiriladi hamda transport hujjatlaridagi ma’lumotlar bilan solishtiriladi.
 Manzil bojxona postlarida maxsus bojxona plombalari hamda plomba qo‘yilgan jihozlarga zarar yetkazilmaganligiga xodim tomonidan ishonch hosil qilingandan so‘ng belgilangan tartibda bojxona rasmiylashtiruvi amalga oshiriladi. 
 Maxsus bojxona plombalari hamda plomba qo‘yilgan jihozlarga zarar yetkazilganligi aniqlanganda tegishli tartibda bojxona qoidalarining buzilishi yuzasidan ish materiallari yuritilib, tovarlar bojxona ko‘rigidan o‘tkaziladi.
 9. Transport vositalariga ortilgan tovarlar O‘zbekiston Respublikasining ikki va undan ortiq tashqi iqtisodiy faoliyat (bundan buyon matnda TIF deb yuritiladi) qatnashchilariga olib kelinayotgan taqdirda jo‘natuvchi bojxona posti tomonidan plombalangan transport vositasi eng yaqin hududdagi TIF qatnashchisi joylashgan joydagi manzil bojxona postiga yo‘naltiriladi.
 Birinchi manzil bojxona postida tovarlar ortilgan transport vositasi bilan mazkur Qoidalarning 8-bandiga muvofiq tegishli harakatlar amalga oshirilgandan so‘ng ushbu bojxona posti tomonidan keyingi eng yaqin hududdagi TIF qatnashchisi joylashgan joydagi manzil bojxona postiga yangi maxsus bojxona plombalari qo‘yilgan holda yo‘naltiriladi. Bu bo‘yicha tegishli ma’lumotlar Davlat bojxona qo‘mitasining yagona avtomatlashtirilgan axborot tizimiga kiritiladi.
 10. Bojxona kodeksining 224-moddasiga muvofiq, avariya yoki yengib bo‘lmas kuch ta’siri yoxud tovarlarni tayin qilingan joyga tashishga to‘sqinlik qiladigan boshqa vaziyatlar oqibatida tashuvchi: 
 tovarning, transport vositasining butligini saqlash va ulardan foydalanilishiga yo‘l qo‘ymaslik uchun zarur chora-tadbirlarni ko‘rishi;
 eng yaqin bojxona organiga tegishli vaziyatlar, tovarning va transport vositasining turgan joyi to‘g‘risida darhol xabar berishi;
 tovarlarni eng yaqin bojxona organiga yoki bojxona organi ko‘rsatgan boshqa joyga olib borishi yoxud, agar uning transport vositasi buzilgan bo‘lsa, olib borilishini ta’minlashi shart.
 Bojxona organi bojxona nazoratini ta’minlash uchun qo‘llaniladigan chora-tadbirlarni sodir bo‘lgan hodisaning xususiyatiga, tovar sifatining yo‘qotilish darajasi va tovar tashilishini amalga oshirayotgan transport vositasining texnik holatiga bog‘liq ravishda belgilaydi.
 Bunda, bojxona organi tomonidan transport vositasining yuk bo‘limiga yangidan maxsus bojxona plombalari qo‘yiladi va bu to‘g‘risida transport hujjatlari hamda Davlat bojxona qo‘mitasining yagona avtomatlashtirilgan axborot tizimiga ma’lumotlar kiritiladi.
 11. Tovarlarni bir (bojxona) ombordan boshqa (bojxona) omborga olib o‘tish jarayonida bojxona postlari tomonidan maxsus bojxona plombalarini qo‘yish hamda tekshirish mazkur Qoidalarning 2-bobida qayd etilgan tartibda amalga oshiriladi.
 12. Transport vositalarining tovarlar ortilgan bo‘limlaridan yechib olingan maxsus bojxona plombalaridan takroran foydalanilishiga yo‘l qo‘yilmaydi.
 13. Mazkur Qoidalarda ko‘rsatilgan talablarning buzilishida aybdor bo‘lgan shaxslar qonunchilik hujjatlarida belgilangan tartibda javobgarlikka tortiladi.